《赋得潇湘曲送复上人之湖南》
元代·刘敬

潇湘露白西风起，江竹斑斑澧兰紫。神僧八月溯星河，木杯飞兰潇湘水。

潇湘两岸遥相望，仙人霞裾白霓裳。炯炯吴丝照清浦，凤梭制锦回龙章。

翠管银笺为谁写，璚佩蠙珠烂盈把。兰桡归来江渚空，五两悬风疾于马。

鹧鸪啼雨苍梧秋，渺渺吴云天尽头。翠珉刻得蛟龙字，寄逐南鸿湘水流。